Iуащхьэмахуэ лъапэ щаухуэ
УФ-м и Правительствэм и УнафэщIым и къуэдзэ Хлопонин Александр лэжьыгъэ IуэхукIэ Iуащхьэмахуэ лъапэ щыIащ бадзэуэгъуэм и 23-м. Абы и гъусащ Къэбэрдей-Балъкъэрым и Iэтащхьэ Къанокъуэ Арсенрэ «Кавказ Ищхъэрэм и курортхэр» ОАО-м и унафэщI Верещагин Сергейрэ.
Хлопонин Александр, Къанокъуэ Арсен, Верещагин Сергей.
Вице-премьерым ирагъэлъэгъуащ зыгъэпсэхупIэм щаухуахэр. ХьэщIэ лъапIэхэр гондол кIапсэ гъуэгумкIэ «Мир» станцым нэс (тенджыз щIыIум нэхърэ метр 3500-кIэ нэхъ лъагэщ) дэкIуеящ икIи абы щытепсэлъыхьащ Iуащхьэмахуэ — Безенги проектыр гъэзэщIэным теухуауэ Къэбэрдей-Балъкъэрымрэ ОАО-мрэ зэрызэдэлэжьэнум егъэщIылIа Iуэхухэм, апхуэдэу иджырей курортхэр зейхэмрэ къызэрагъэпэщ экономикэ щIыпIэ щхьэхуэхэмрэ зэхуэдэ Iэмалхэр зэрыратыфыну щIыкIэм. ЗэIущIэм къыщыхагъэбелджылыкIащ зэгъусэу яубзыхуа Iуэхухэр щагъэзащIэкIэ Къэбэрдей-Балъкъэрымрэ «Кавказ Ищхъэрэм и курортхэр» ОАО-мрэ нэхъ куууэ зэдэлэжьэн зэрыхуейр.
Апхуэдэу и гугъу ящIащ «Мир» станцым къыщыщIэдзауэ «Гара-Баши» станцым (тенджыз щIыIум нэхърэ метр 3780-кIэ нэхъ лъагэщ) нэс метр 1000 зи кIыхьагъ «Iуащхьэмахуэ-3» кIапсэ гъуэгу ухуэнымкIэ щыIэ Iэмалым.
